Sedemnajsto poročilo o izvajanju Uredbe Sveta (ES) št. 866/2004 z dne 29. aprila 2004 in razmerah, ki izvirajo iz njene uporabe v obdobju od 1. januarja do 31. decembra

POROČILO KOMISIJE SVETU

Sedemnajsto poročilo o izvajanju Uredbe Sveta (ES) št. 866/2004 z dne 29. aprila 2004 in razmerah, ki izvirajo iz njene uporabe v obdobju od 1. januarja do 31. decembra 2020

Uredba Sveta (ES) št. 866/2004 o režimu na podlagi člena 2 Protokola št. 10 k Aktu o pristopu (v nadaljnjem besedilu: uredba o zeleni črti) je začela veljati 1. maja 2004. V njej so določeni pogoji, pod katerimi se določbe zakonodaje EU uporabljajo za prehod oseb, blaga in storitev prek črte med tistimi območji Republike Ciper, ki niso pod dejanskim nadzorom vlade Republike Ciper, in tistimi, ki so. Za zagotovitev učinkovitosti teh pravil se je področje njihove uporabe razširilo na mejo med temi območji in območjem Vzhodne suverene cone Združenega kraljestva .

To poročilo zajema obdobje od 1. januarja do 31. decembra 2020.

V obdobju poročanja je Ciper resno prizadel izbruh pandemije COVID-19, ki je prekinil vse vidike vsakodnevnega življenja na otoku, vključno s pretokom oseb in blaga prek zelene črte.

Komisija je v letu 2020 glede izvajanja Uredbe ohranila konstruktiven dialog z zadevnimi organi Republike Ciper, upravo suverenih con in turškociprsko gospodarsko zbornico.

1. PREHOD OSEB

1.1 Prečkanje na uradnih mejnih prehodih

V Uredbi je določen pravni okvir za prehod ciprskih državljanov, drugih državljanov EU in državljanov tretjih držav, ki prečkajo zeleno črto na uradnih mejnih prehodih. V primerjavi s prejšnjim letom se je v letu 2020 močno zmanjšalo število ciprskih Grkov in ciprskih Turkov, ki so prečkali zeleno črto.

Po podatkih policije Republike Ciper (v nadaljnjem besedilu: Cypol) je v obdobju poročanja z območij pod vladnim nadzorom na severni del Cipra vstopilo 397 717 ciprskih Grkov (prejšnje leto: 2 399 269) s 176 769 vozili (prejšnje leto: 1 266 457), s severnega dela Cipra na območja pod vladnim nadzorom pa je v obdobju poročanja vstopilo 382 370 ciprskih Turkov (prejšnje leto: 1 295 689) z 225 735 vozili (prejšnje leto: 503 520) .

Zmanjšalo se je tudi število državljanov EU, ki niso Ciprčani, in državljanov tretjih držav, ki prečkajo zeleno črto. V obdobju poročanja je zeleno črto v obe smeri prečkalo 106 624 državljanov EU, ki niso Ciprčani, in državljanov tretjih držav (prejšnje leto: 1 515 717).

Med zgoraj navedenimi podatki Cypola niso zajeti podatki o osebah in vozilih, ki so zeleno črto s severnega dela Cipra prečkali na mejnih prehodih Pergamos in Strovilia, ki sta v pristojnosti Vzhodne suverene cone Združenega kraljestva. V zvezi z njima je Vzhodna suverena cona poročala, da je v smeri severnega dela Cipra zeleno črto prečkalo 90 955 ciprskih Grkov (prejšnje leto: 418 728) s 53 604 vozili (prejšnje leto: 259 586). V istem obdobju je v obratno smer prečkalo 236 346 ciprskih Turkov (prejšnje leto: 530 335) s 155 955 vozili (prejšnje leto: 351 836). Poleg tega je zeleno črto v obe smeri prečkalo 136 726 državljanov EU, ki niso Ciprčani, in državljanov tretjih držav.

V letu 2020 je bilo število uslužbencev Cypola, ki delajo na mejnih prehodih, 76, medtem ko jih je bilo leta 2019 93.

Iz podatkov, ki jih je zbrala turška skupnost na Cipru, je za leto 2020 razvidno zmanjšanje števila prečkanj ciprskih Grkov na 495 448 (prejšnje leto: 2 406 561) in zmanjšanje števila prečkanj njihovih vozil na 278 338 (prejšnje leto: 1 205 194) z območij pod vladnim nadzorom na severni del Cipra. Podatki kažejo tudi zmanjšanje števila prečkanj ciprskih Turkov na 685 671 (prejšnje leto: 2 090 189) in zmanjšanje števila prečkanj njihovih vozil v obratno smer na 361 363 (prejšnje leto: 930 165). Po predloženih statističnih podatkih je zeleno črto z območij pod vladnim nadzorom na severni del Cipra prečkalo 335 934 državljanov EU, ki niso Ciprčani, in državljanov tretjih držav (prejšnje leto: 2 149 528).

To veliko zmanjšanje števila prehodov je bilo posledica začasnega zaprtja več mejnih prehodov za določena obdobja in omejitev, uvedenih na drugih mejnih prehodih, ko so bili odprti, zaradi izbruha COVID-19. Poleg tega so omejitve gibanja, ki sta jih obe skupnosti uvedli v različnih obdobjih zaradi pandemije, ter posledično zmanjšanje družbene in gospodarske dejavnosti tudi odvračali osebe od prečkanja zelene črte.

Po izbruhu COVID-19 na Cipru se je svet ministrov Republike Ciper 29. februarja 2020 odločil, da začasno prekine delovanje štirih mejnih prehodov, in sicer ulica Ledra, Deryneia, Astromeritis-Zodhia in Lefka-Apliki. Navedeni mejni prehodi so bili 21. junija 2020 ponovno odprti, razen tistega na ulici Ledra, ki je ostal začasno zaprt do konca obdobja poročanja. Vlada Republike Ciper je 21. junija napovedala, da bo prehod dovoljen le ciprskim državljanom in osebam, ki imajo dovoljenje za prebivanje, ki ga je izdala Republika Ciper, na teh mejnih prehodih razen tistega na ulici Ledra, če ob prehodu predložijo negativen test na COVID-19, ki ni starejši od 72 ur. Poleg tega bi nekatere skupine oseb smele prečkati mejo ob predložitvi negativnega testa na COVID-19 le ob prvem prehodu, in sicer grški in turški delavci na Cipru; študenti turške skupnosti s Cipra; ciprski Grki, ki živijo v enklavi, in ciprski državljani, ki prehajajo mejo zaradi zdravljenja na območjih pod vladnim nadzorom. Prehajanje meje je bilo dovoljeno tudi diplomatom in osebju mednarodnih organizacij. Republika Ciper je poročala, da je odobrila tudi prehajanje oseb, ki ne izpolnjujejo teh meril, na humanitarni osnovi.

Tudi turška skupnost na Cipru je uvedla več omejitev na mejnih prehodih. Marca sta bila mejna prehoda Strovilia in Kato Pyrgos-Karavostasi začasno zaprta. Od marca do junija so bili drugi mejni prehodi začasno zaprti za vse osebe, razen za ciprske Turke. Od junija so se te omejitve postopoma zmanjšale za nekatere kategorije oseb, ki so morale ob prehodu predložiti negativen test na COVID-19, ki ni starejši od 72 ur. Od septembra je morala večina oseb, ki so prečkale zeleno črto, v karanteno. Decembra je bila uvedena popolna prepoved prečkanja za osebe, ki so nedavno obiskale nekatere države, medtem ko so morali ciprski Turki, ki so nedavno obiskali te države, v karanteno.

Uvedba omejitev na mejnih prehodih je privedla do demonstracij v obeh skupnostih.

Komisija je uradno obvestila Republiko Ciper, da se lahko začasne omejitve uporabijo le v izjemnih okoliščinah za odzivanje na razmere, ki resno ogrožajo javni red ali javno varnost, in kot skrajni ukrep. Poleg tega bi morale začasne omejitve trajati le toliko časa, kolikor trajajo okoliščine, zaradi katerih so bile uvedene, ter bi morale biti vedno sorazmerne in skladne s pravnim redom Unije. Komisija bo še naprej zelo pozorno spremljala omejitve, da bi zagotovila, da so vsi ukrepi, sprejeti za varovanje javnega zdravja, sorazmerni in združljivi s pravnim redom Unije.